Document ID: 32002R1756

32002R1756
L 265/1
SLUŽBENI LIST EUROPSKE UNIJE
23.09.2002.
UREDBA KOMISIJE (EZ) br. 1756/2002
od 23. rujna 2002.
o izmjeni Direktive 70/524/EEZ o dodacima hrani za životinje u pogledu opoziva odobrenja za dodatak hrani za životinje i o izmjeni Uredbe Komisije (EZ) br. 2430/1999
(Tekst značajan za EGP)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća 70/524/EEZ od 23. studenoga 1970. o dodacima hrani za životinje (1), a posebno njezin članak 9.m,
uzimajući u obzir prijedlog Komisije,
budući da:
(1)
Korištenje kokcidiostatika Nifursola, nitrofurana, kao dodatka hrani za životinje, prvi je put bilo odobreno Direktivom Komisije 82/822/EEZ (2). Ovo odobrenje bilo je povezano s osobom odgovornom za njegovo stavljanje u promet za razdoblje od deset godina Uredbom Komisije (EZ) br. 2430/1999 (3) bez ponovne procjene.
(2)
Članak 9.m propisuje opoziv odobrenja za dodatak hrani za životinje ako neki od uvjeta za odobrenje istog propisan u članku 3.a Direktive 70/524/EEZ više nije ispunjen.
(3)
Tijekom razdoblja između 1990. i 1995. zajednički FAO/WHO odbor stručnjaka za dodatke hrani za životinje (JECFA) i Odbor za veterinarsko-medicinske proizvode (CVMP) izrazili su mišljenje o korištenju veterinarsko-medicinskih proizvoda iz skupine tvari poznatih kao nitrofurani kod životinja za proizvodnju hrane. Oni su zaključili da nije moguće, zbog genotoksičnosti i karcinogenosti tvari, utvrditi prihvatljiv dnevni unos (tj. količinu unosa u organizam čovjeka rezidua koje bi se mogle smatrati sigurnima). Shodno tome nije bilo moguće odrediti najveće dopuštene količine rezidua. Svi nitrofurani su stoga bili uključeni u Prilog IV. Uredbi Vijeća (EEZ) br. 2377/90 (4), s ciljem zabrane davanja ovih tvari diljem Zajednice, kao veterinarsko-medicinskih proizvoda, životinjama za proizvodnju hrane.
(4)
Komisija je stoga zatražila od Znanstvenog odbora za hranidbu životinja (SCAN) da izradi novu znanstvenu procjenu rizika za Nifursol koji pripada skupini nitrofurana.
(5)
SCAN je donio mišljenje u vezi s Nifursolom 11. listopada 2001. sa zaključkom da, na temelju studija mutagenosti, genotoksičnosti i karcinogenosti koje je priskrbila osoba odgovorna za stavljanje Nifursola u promet i zbog nedostatka podataka o toksičnosti za razvoj, nije bilo moguće izvesti prihvatljiv dnevni unos za potrošače. SCAN je potvrdio ovo mišljenje 18. travnja 2002. nakon što je proučio dodatne podatke.
(6)
Stoga se ne može jamčiti da Nifursol ne predstavlja opasnost za zdravlje ljudi.
(7)
Članak 3.a stavak (b) Direktive 70/524/EEZ navodi da se odobrenje Zajednice za dodatak hrani za životinje izdaje samo ako, uzimajući u obzir uvjete korištenja, nema štetan utjecaj na zdravlje ljudi ili životinja ili na okoliš niti šteti potrošaču slabljenjem značajki proizvoda životinjskog podrijetla.
(8)
Stoga, s obzirom da uvjet utvrđen u članku 3.a navedene Direktive više nije ispunjen za kokcidiostatik Nifursol, korištenje te tvari kao dodatka hrani za životinje više ne bi trebalo dozvoliti. Uredba (EZ) br. 2430/1999 i upis ovog kokcidiostatika u poglavlje II. Priloga B Direktivi 70/524/EEZ treba odgovarajuće izmijeniti.
(9)
U nedostatku povoljnog mišljenja Stalnog odbora za prehrambeni lanac i zdravlje životinja, Komisija nije mogla donijeti odredbe koje je predvidjela u postupku propisanom u članku 23. Direktive 70/524/EEZ,
DONIJELO JE OVU UREDBU:
Članak 1.
1. U Prilogu I. Uredbi Komisije (EZ) br. 2430/1999, stavka koja se odnosi na dodatak hrani za životinje E 769, Nifursol, briše se.
2. U poglavlju II. Priloga B Direktivi 70/524/EEZ, stavka koja se odnosi na Nifursol, tvar koja pripada funkcionalnoj skupini „Kokcidiostatici i druge ljekovite tvari”, briše se.
Članak 2.
Ova Uredba stupa na snagu sedmog dana od dana objave u Službenom listu Europskih zajednica.
Primjenjuje se od 31. ožujka 2003.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 23. rujna 2002.

Labels: 0
3
17
6